Paġna Ir-Renju tal-Belġju Ir-Repubblika Franċiża Ir-Repubblika Ellenika L-Istat ta' Iżrael Ir-Repubblika Taljana Ir-Renju tan-Norveġja Ir-Repubblika Portugiża Ir-Renju ta' Spanja Ir-Renju Unit tal-Gran Brittanja u l-Irlanda ta' Fuq Minn hawn 'il quddiem imsejħa "il-Membri Fundaturi" FILWAQT LI JAĦDMU biex tissaħħaħ il-pożizzjoni tal-Ewropa u tal-Membri fl-aċċess u l-esplorazzjoni tal-ġid tar-riżorsi bijoloġiċi tal-baħar; BILLI L-EMBRC-ERIC qed jimmira li jkun pjattaforma ċentrali għal tmexxija Ewropea fil-qasam tal-bijoloġija tal-baħar u l-bijoteknoloġija blu permezz tal-koordinazzjoni u tal-konsolidazzjoni ta' faċilitajiet nazzjonali distribwiti, li jinsabu fi Stazzjonijiet u f'Istituti rinomati tal-Bijoloġija tal-Baħar fl-Ewropa kollha, bl-għan li jistabbilixxi infrastruttura ta' riċerka fil-bijoloġija u l-ekoloġija tal-baħar distribwita u organizzata b'mod ċentrali; FILWAQT LI JIBNU fuq il-pjan direzzjonali tal-Forum Strateġiku Ewropew għall-Infrastrutturi tar-Riċerka (ESFRI), li identifika l-EMBRC bħala l-Infrastruttura Ewropea ta' Riċerka distribwita li tappoġġa l-istudju tal-ekosistemi u l-bijodiversità tal-baħar permezz ta' azzjoni organizzata ta' Nodi u Operaturi ospitati fi Stazzjonijiet u Istituti Bijoloġiċi Marini magħrufa fl-Ewropa kollha u kkoordinati mill-qrib minn amministrazzjoni ċentrali; FILWAQT LI JQISU li hemm bżonn ta' ppjanar integrat fit-tul bejn il-Membri sabiex jiġu indirizzati l-isfidi xjentifiċi u biex it-tmexxija Ewropea fil-bijoloġija tal-baħar u fil-bijoteknoloġija blu timxi aktar 'l quddiem; XEWQANA li jippromwovu x-xjenzi fundamentali u applikati tal-bijoloġija tal-baħar fl-Ewropa billi jipprovdu infrastruttura kritika, għodod u appoġġ biex jintlaħaq il-potenzjal veru f'dawn l-oqsma fl-Ewropa; FILWAQT li jirrikonoxxu li l-EMBRC-ERIC se jippermetti lill-pajjiżi Membri parteċipanti jikkoordinaw, u joħolqu u jqiegħdu għad-dispożizzjoni ta' xulxin, sett komprensiv u komplementari ta' riżorsi u servizzi għall-benefiċċju taż-Żona Ewropea tar-Riċerka u l-Innovazzjoni (ERA) u tal-komunità xjentifika tagħha; BILLI l-Memorandum ta' Qbil (MtQ) li jistabbilixxi l-EMBRC daħal fis-seħħ fl-10 ta' Diċembru 2013; FILWAQT LI JRAWMU l-iżvilupp ta' għodod u metodoloġiji ġodda u jipprovdu aċċess għal komponenti kritiċi ta' faċilitajiet nazzjonali meħtieġa għar-riċerka bijoloġika tal-baħar, u jipprovdu wkoll parir u gwida dwar l-użu tar-riżorsi bijoloġiċi tal-baħar, l-għarfien dwar ir-riżorsi bijoloġiċi tal-baħar u t-trasferiment tat-teknoloġija; FILWAQT LI JIKKONTRIBWIXXU lejn l-istrutturar tal-pajsaġġ tal-infrastruttura Ewropea ta' riċerka, bl-għan li jinkisbu operazzjoni u kondiviżjoni ta' riżorsi effiċjenti, sinerġistiċi u koordinati, permezz ta' prattiki armonizzati f'livell transnazzjonali orjentati lejn l-eċċellenza fix-xjenza għall-benefiċċju tal-komunità tar-riċerka tal-bijoloġija tal-baħar, l-innovazzjoni industrijali u s-soċjetà inġenerali; FILWAQT LI JIRRIKONOXXU li l-governanza u l-operat tal-EMBRC-ERIC se jindirizzaw l-isfidi eżistenti tal-EMBRC-ERIC u se jiksbu ftehimiet formali ta' kollaborazzjoni ma' inizjattivi simili fil-qasam tar-riċerka tar-riżorsi bijoloġiċi tal-baħar; FILWAQT LI JIRRIKONOXXU l-kapaċità tal-EMBRC-ERIC għal strateġiji ta' osservazzjoni koordinata b'kopertura ġeografika wiesgħa u b'metodoloġiji standardizzati, li huma kapaċi jappoġġaw l-għanijiet ta' implimentazzjoni fit-tul tad-Direttiva Kwadru dwar l-Istrateġija Marina u d-Direttiva Qafas dwar l-Ilma; FILWAQT LI JQISU li hemm bżonn ta' ppjanar integrat fit-tul bejn il-Membri sabiex jiġu indirizzati l-isfidi xjentifiċi u biex it-tmexxija Ewropea fil-bijoloġija tal-baħar u fil-bijoteknoloġija blu timxi aktar 'l quddiem, u biex jingħata appoġġ lill-għanijiet soċjali tal-Istrateġija għal Tkabbir Blu u lill-Pjan ta' Azzjoni tal-UE għal Ekonomija Ċirkolari; FILWAQT LI JISTENNEW li pajjiżi oħra jipparteċipaw fl-attivitajiet li ntwera impenn kollettiv fir-rigward tagħhom skont id-dispożizzjonijiet tal-Istatuti li ġejjin; FTIEHMU KIF ĠEJ: Għall-finijiet ta' dawn l-Istatuti, it-termini u l-espressjonijiet definiti li ġejjin għandu jkollhom it-tifsiriet li ġejjin: "Ċiklu Baġitarju" tfisser pjan baġitarju ta' ħames snin, li jkun approvat mill-Assemblea Ġenerali f'konformità mal-Artikolu 15(9) tal-Istatuti. "Kumitat tan-Nodi" tfisser korp mhux eżekuttiv li jirrappreżenta n-Nodi kif previst skont l-Artikolu 17 tal-Istatuti. "Kontribuzzjoni(jiet)" tfisser kontribuzzjonijiet monetarji u in natura lill-EMBRC-ERIC skont kif deċiż mill-Assemblea Ġenerali skont l-Artikolu 15(9) tal-Istatuti. "Direttur Eżekuttiv" tfisser id-direttur tal-EMBRC-ERIC kif previst skont l-Artikolu 16 tal-Istatuti. "Il-Bord għall-Etika" tfisser il-Korp Konsultattiv li jiffoka fuq kwistjonijiet etiċi marbuta mal-attivitajiet tal-EMBRC-ERIC, inkluż il-monitoraġġ ta' riċerka li tinvolvi organiżmi tal-baħar, jew partijiet minnhom. "Assemblea Ġenerali" tfisser l-assemblea tal-Membri tal-EMBRC-ERIC, kif previst skont l-Artikolu 15 tal-Istatuti. "Kwartieri ġenerali (HQ)" tfisser id-Direttur Eżekuttiv u s-Segretarjat li jinsabu fit-territorju tal-Membru Ospitanti. "Membru Ospitanti" tfisser il-Membru li fit-territorju tiegħu tinsab is-sede statutorja tal-EMBRC-ERIC, kif previst skont l-Artikolu 2(2) tal-Istatuti. "Primjum tal-Pajjiż Ospitanti" tfisser l-appoġġ li jingħata kull sena mill-Membru Ospitanti, parti minnu fi flus kontanti u parti oħra in natura, għall-funzjonament tal-Kwartieri Ġenerali tal-EMBRC-ERIC. "Uffiċjal(i) ta' Kollegament" L-Uffiċjali ta' Kollegament huma parti mill-istruttura operattiva tal-EMBRC-ERIC u se jiżguraw l-operabbiltà u l-forniment effettivi tas-servizzi tan-Nodi, u b'hekk jaqdu r-rwol ta' rabta funzjonali bejn il-Kwartieri Ġenerali u n-Nodi u/jew l-Operaturi, kif previst skont l-Artikolu 17 tal-Istatuti. "Membru/i" tfisser il-membru/i tal-EMBRC-ERIC kif previst skont l-Artikolu 5 tal-Istatuti. "Nodu/i" tfisser il-faċilitajiet, ir-riżorsi u s-servizzi organizzati f'livell nazzjonali, mhux neċessarjament bħala entità b'kapaċità ġuridika, f'pajjiż Membru, u mħaddma minn entitajiet ġuridiċi msejħa "Operaturi", fejn jitwettqu attivitajiet relatati mal-EMBRC-ERIC. "Osservatur(i)" tfisser pajjiż mhux Membru tal-EMBRC-ERIC li jipparteċipa fl-attivitajiet tal-EMBRC-ERIC u li jikkontribwixxi lejhom kif previst skont l-Artikolu 10 tal-Istatuti. "Operaturi" tfisser entitajiet ġuridiċi, jiġifieri: Universitajiet u organizzazzjonijiet li jwettqu riċerka, li jinkludu n-Nodu/i. "Regoli tal-Operat" tfisser ir-regoli adottati mill-Assemblea Ġenerali, wara proċess ta' votazzjoni, b'rabta mal-implimentazzjoni tad-dispożizzjonijiet tal-Istatuti. "Il-Bord Konsultattiv dwar ix-Xjenza u l-Innovazzjoni" tfisser il-Korp Konsultattiv għal kwistjonijiet xjentifiċi u għall-ippjanar strateġiku, inkluż il-ġestjoni tal-Proprjetà Intellettwali u kwistjonijiet marbuta mat-trasferiment tat-teknoloġija, kif previst skont l-Artikolu 19 tal-Istatuti. "Korpi Sussidjarji" tfisser il-korpi konsultattivi stabbiliti mill-Assemblea Ġenerali biex jagħtu pariri lill-EMBRC-ERIC, kif previst skont l-Artikolu 19 tal-Istatuti. "Segretarjat" tfisser is-segretarjat operattiv tal-EMBRC-ERIC kif previst skont l-Artikolu 18 tal-Istatuti. "Ftehim(iet) dwar il-Livell ta' Servizz (FLS)" tfisser ftehimiet bejn l-EMBRC-ERIC u entitajiet legali li joperaw in-Nodi li jirregolaw il-forniment ta' servizzi u riżorsi biex jappoġġaw l-ambizzjonijiet ta' livell għoli tal-Infrastruttura ta' Riċerka. "Pajjiż Assoċjat", "Infrastruttura ta' Riċerka" u "Pajjiż Terz" għandu jkollhom it-tifsira stipulata fir-Regolament ERIC. L-isem tal-infrastruttura ta' riċerka għandu jkun iċ-Ċentru Ewropew għar-Riżorsi Bijoloġiċi tal-Baħar - Konsorzju għal Infrastruttura Ewropea ta' Riċerka, minn hawn 'il quddiem imsejjaħ "EMBRC-ERIC". Il-konsorzju EMBRC-ERIC għandu jkollu s-sede statutorja tiegħu f'Pariġi, fi Franza. Bħala parti mill-missjoni tiegħu, il-konsorzju EMBRC-ERIC għandu: jippromwovi u jaġevola skoperti xjentifiċi ġodda u japprofondixxi l-għarfien dwar organiżmi u ekosistemi tal-baħar; jippromwovi l-użu ta' mudelli sperimentali tal-baħar fix-xjenza popolari, filwaqt li jtejjeb il-profil tax-xjenzi bijoloġiċi tal-baħar; jippromwovi l-użu sostenibbli tar-riżorsi bijoloġiċi tal-baħar; jippromwovi l-bijoekonomija blu Ewropea. Il-konsorzju EMBRC-ERIC għandu jopera fuq bażi mhux ekonomika. Il-konsorzju EMBRC-ERIC jista' jwettaq attivitajiet ekonomiċi limitati, bil-kundizzjoni li jkunu marbuta mill-qrib mal-kompitu prinċipali tiegħu u li ma jippreġudikawx il-kisba tiegħu. Il-konsorzju EMBRC-ERIC għandu jirreġistra l-infiq u d-dħul tal-attivitajiet ekonomiċi tiegħu b'mod separat. Kull dħul iġġenerat minn dawn l-attivitajiet ekonomiċi għandu jintuża biex jinkiseb progress fl-għanijiet tal-konsorzju EMBRC-ERIC. Il-konsorzju EMBRC-ERIC għandu jippromwovi aċċess ġust u ekwu għas-servizzi tiegħu, aċċess miftuħ għar-riżultati xjentifiċi u għad-dejta xjentifika, trasparenza, trattament ugwali u nondiskriminazzjoni. Il-konsorzju EMBRC-ERIC għandu jopera fuq il-bażi ta' organizzazzjoni ċentrali bħala operazzjoni distribwita ta' Nodi individwali b'mod koordinat skont kif definit fi Ftehim dwar il-Livell ta' Servizz (FLS), taħt it-tmexxija ta' Direttur Eżekuttiv li jkun assistit mis-Segretarjat, mill-Kumitat tan-Nodi u mill-Uffiċjali ta' Kollegament. Ir-relazzjonijiet bejn il-Kwartieri Ġenerali u n-Nodi u jew/l-Operaturi, u r-riżorsi tagħhom, għandhom jiġu regolati permezz tal-Ftehimiet dwar il-Livell ta' Servizz għall-forniment ta' servizzi, prodotti u attivitajiet li jappoġġaw l-ambizzjonijiet ta' livell għoli ta' din l-infrastruttura ta' riċerka. Il-konsorzju EMBRC-ERIC għandu jipprovdi punt tad-dħul uniku għall-aċċess għal portafoll komprensiv ta' servizzi u ta' pjattaformi ta' riċerka, ekosistemi tal-baħar, riżorsi bijoloġiċi, infrastruttura elettronika u metadejta. Is-servizzi li joffri u l-attivitajiet li jwettaq l-EMBRC-ERIC għandhom jinkludu, iżda mhumiex limitati għal: Aċċess għal portafoll ta' pjattaformi ta' riċerka, riżorsi bijoloġiċi, servizzi analitiċi u dejta; Attivitajiet konġunti ta' riċerka u żvilupp permezz ta' programm ta' żvilupp fit-tul koordinat bejn in-Nodi nazzjonali; Appoġġ għall-aċċess għal materjal bijoloġiku tal-baħar, inkluż materjal ġenetiku, u parir u gwida dwar l-użu tar-riżorsi bijoloġiċi tal-baħar; Flussi tax-xogħol integrati ta' servizzi ta' kwalità għolja għal aċċess għal riżorsi bijoloġiċi, analitiċi u tad-dejta bl-użu ta' teknoloġiji u prattiki sottostanti komuni; It-tisħiħ tal-konnessjoni bejn ix-xjenza u l-industrija permezz ta' servizz koordinat ta' trasferiment tal-għarfien u tat-teknoloġija; Faċilitajiet ta' taħriġ u korsijiet għar-riċerkaturi u għall-persunal tekniku; Kollaborazzjoni ma' infrastrutturi ta' riċerka f'oqsma relatati u/jew kumplimentari; Involviment ma' partijiet ikkonċernati rilevanti fir-reġjuni marittimi Ewropej, biex jingħata appoġġ lill-politiki ambjentali u lill-bijoekonomija blu tagħhom. L-attivitajiet għandhom jiġu implimentati f'konformità mal-politiki previsti fl-Artikoli 21 sa 26 tal-Istatuti li se jkunu annessi mar-Regoli tal-Operat u li se jkunu magħmula disponibbli għall-utenti. L-entitajiet li ġejjin jistgħu jsiru Membru tal-EMBRC-ERIC: L-Istati Membri; Pajjiżi assoċjati; Pajjiżi terzi li mhumiex Pajjiżi Assoċjati; Organizzazzjonijiet Intergovernattivi. Il-konsorzju EMBRC-ERIC għandu dejjem ikollu mill-inqas Stat Membru wieħed bħala Membru, u mill-inqas żewġ Membri oħra li huma Stati Membri jew Pajjiżi Assoċjati. Bejniethom, l-Istati Membri u l-pajjiżi assoċjati li jkunu Membri għandu jkollhom il-maġġoranza tal-voti fl-Assemblea Ġenerali. Stat Membru, pajjiż assoċjat jew pajjiż terz li jkun Membru tal-EMBRC-ERIC jista' jkun rappreżentat minn entità pubblika, inkluż minn reġjuni jew entitajiet privati b'missjoni ta' servizz pubbliku. Membru tal-EMBRC-ERIC jista' jaħtar l-entità rappreżentanti tiegħu skont ir-regoli u l-proċeduri tiegħu stess. Dak il-Membru għandu jinforma lill-Assemblea Ġenerali dwar kwalunkwe bidla fl-entità rappreżentanti. Id-Direttur Eżekuttiv għandu jżomm għad-dispożizzjoni tal-Membri tal-EMBRC-ERIC lista tal-entitajiet rappreżentattivi u tal-mandat tagħhom fir-rigward tal-EMBRC-ERIC. Il-Membri u l-entitajiet rappreżentanti tagħhom huma elenkati fl-Anness 1, li għandu jiġi aġġornat b'mod regolari mill-EMBRC-ERIC. Il-membri għandhom jappoġġaw lin-Nodi fil-pajjiżi rispettivi tagħhom fit-twettiq tal-attivitajiet tagħhom, billi jiffaċilitaw l-integrazzjoni tal-infrastrutturi rilevanti, billi jadottaw standards, u billi jappoġġaw l-aġġornamenti tekniċi meħtieġa. Ir-relazzjoni bejn l-EMBRC-ERIC u l-Operaturi għandha tiġi definita permezz ta' Ftehimiet dwar il-Livell ta' Servizz. Minkejja d-drittijiet l-oħra stabbiliti f'dawn l-Istatuti, jew ir-riżoluzzjonijiet tal-Assemblea Ġenerali, jew il-liġijiet applikabbli, il-Membri għandu jkollhom dritt li: jipparteċipaw fil-governanza tal-EMBRC-ERIC, b'mod partikolari fil-laqgħat tal-Assemblea Ġenerali, bi dritt tal-vot; jipproponi u jeleġġu l-membri tal-korpi tal-EMBRC-ERIC; jirtiraw mill-EMBRC-ERIC f'konformità mal-Artikolu 8(1) tal-Istatuti. Kull Membru għandu jagħmel kontribuzzjoni skont kif speċifikat fl-Artikolu 12 tal-Istatuti. Kull Membru għandu jkollu vot wieħed għad-deċiżjonijiet tal-Assemblea Ġenerali u għandu jagħti s-setgħa ta' awtorità sħiħa lir-rappreżentanti tiegħu biex dawn jivvutaw rigward il-kwistjonijiet kollha li jitqajmu waqt il-laqgħat tal-Assemblea Ġenerali. Kwalunkwe entità elenkata fl-Artikolu 5(1) tal-Istatuti li tkun tixtieq issir Membru tal-EMBRC-ERIC għandha tibgħat talba bil-miktub lid-Direttur Eżekuttiv, bl-Ingliż, li fiha tiddeskrivi kif kieku tikkontribwixxi lejn il-missjoni u l-attivitajiet tal-EMBRC-ERIC kif definiti fl-Artikoli 3 u 4 tal-Istatuti. L-applikazzjoni għandha tiġi eżaminata mill-Assemblea Ġenerali. L-adeżjoni għandha tkun soġġetta għal deċiżjoni tal-Assemblea Ġenerali, f'konformità mal-Artikolu 15(9) tal-Istatuti. Id-Direttur Eżekuttiv għandu jinforma lill-applikant dwar l-adeżjoni, u dwar il-kundizzjonijiet marbuta magħha, jew dwar ir-rifjut, bil-miktub. Kull Membru jimpenja ruħu għaċ-Ċiklu Baġitarju ta' ħames snin, kif definit skont l-Artikolu 12 tal-Istatuti. Kwalunkwe Membru jista' jirtira mill-EMBRC-ERIC wara ċ-Ċiklu Baġitarju inizjali, billi jagħti avviż bil-miktub 24 xahar qabel lill-President tal-Assemblea Ġenerali u lid-Direttur Eżekuttiv. Dik id-data tal-irtirar għandha tikkoinċidi mat-tmiem ta' Sena Finanzjarja. Membru jista' jitkeċċa jekk jikser l-obbligazzjonijiet tiegħu skont dawn l-Istatuti, u jekk jonqos milli jirrettifika dak il-ksur fi żmien 60 jum minn meta jirċievi notifika bil-miktub mid-Direttur Eżekuttiv, jew jekk jikkawża, jew joħloq theddida li jikkawża, tfixkil serju fl-operat tal-EMBRC-ERIC kif definit minn riżoluzzjoni tal-Assemblea Ġenerali f'konformità mal-Artikolu 15(10) tal-Istatuti. Deċiżjoni biex jitkeċċa Membru għandha tittieħed wara li l-Istat Membru rilevanti jingħata l-opportunità li jikkontesta dik id-deċiżjoni u jippreżenta d-difiża tiegħu quddiem l-Assemblea Ġenerali. L-Assemblea Ġenerali għandha tagħti dettalji dwar il-modalitajiet għall-implimentazzjoni ta' din id-dispożizzjoni fir-Regoli tal-Operat. Id-Deċiżjoni biex is-sħubija tiġi terminata tista' tidħol fis-seħħ biss wara li l-Kummissjoni tkun ġiet notifikata skont l-Artikolu 20 tal-Istatuti, u wara li l-emenda korrispondenti fl-Istatuti tkun daħlet fis-seħħ skont l-Artikolu 29 tal-Istatuti. Il-Membri li jirtiraw jew li s-sħubija tagħhom tiġi terminata ma għandux ikollhom dritt għal restituzzjoni jew għal rimborż ta' kwalunkwe kontribuzzjonijiet li jkunu saru, u lanqas ma għandu jkollhom id-dritt għal pretensjoni tal-assi tal-EMBRC-ERIC. L-Assemblea Ġenerali għandha tiddetermina jekk Stat Membru huwiex responsabbli li jħallas ammont ta' flus fil-każ ta' tkeċċija skont l-Artikolu 15(10) tal-Istatuti. Jekk, fi kwalunkwe ħin, l-irtirar jew it-terminazzjoni ta' sħubija ta' Membru wieħed jew iktar iwasslu biex l-Istati Membri u l-pajjiżi assoċjati ma jibqax ikollhom b'mod konġunt il-maġġoranza tal-voti fl-Assemblea Ġenerali, l-EMBRC-ERIC għandu jiġi stralċjat skont l-Artikolu 28 tal-Istatuti, sakemm il-Membri ma jiftiehmux mod ieħor b'mod unanimu li jagħtu prijorità lill-vot tal-Istati Membri u/jew tal-pajjiżi assoċjati sabiex bejniethom dawn ikomplu jkollhom b'mod konġunt il-maġġoranza tal-voti fl-Assemblea Ġenerali. Il-konsorzju EMBRC-ERIC għandu jkun responsabbli għad-djun tiegħu. Ir-responsabbiltà tal-Membri individwali fir-rigward tad-djun u l-obbligazzjonijiet tal-EMBRC-ERIC, tkun xi tkun in-natura tagħha, għandha tkun limitata għall-kontribuzzjonijiet rispettivi li jkunu pprovdew lill-EMBRC-ERIC. Il-konsorzju EMBRC-ERIC għandu jkollu assigurazzjoni xierqa li tkopri r-riskji speċifiċi għall-bini u l-operat tal-EMBRC-ERIC. Stat Membru, pajjiż assoċjat, pajjiż terz jew Organizzazzjoni Intergovernattiva li tkun lesta tikkontribwixxi lejn l-EMBRC-ERIC iżda li tkun għadha mhijiex f'pożizzjoni li tissieħeb bħala Membru tista' tikkwalifika bħala Osservatur għal perjodu ta' sena, li jista' jiġġedded sa darbtejn permezz ta' deċiżjoni tal-Assemblea Ġenerali skont l-Artikolu 15(9) tal-Istatuti. L-Osservaturi għandu jkollhom id-dritt jipparteċipaw, mingħajr drittijiet tal-vot, f'laqgħat tal-Assemblea Ġenerali skont l-Artikolu 15(3) tal-Istatuti u skont il-kundizzjonijiet stabbiliti mill-Assemblea Ġenerali. Id-drittijiet u l-obbligazzjonijiet tal-Osservaturi jistgħu jiġu emendati wara konsultazzjoni mal-Osservaturi. Stati Membri, pajjiżi assoċjati, pajjiżi terzi jew Organizzazzjonijiet Intergovernattivi li jkunu qed iħejju ruħhom biex japplikaw għal status ta' Osservatur jistgħu jattendu laqgħa tal-Assemblea Ġenerali qabel l-ammissjoni tal-istatus tagħhom ta' Osservatur bl-approvazzjoni tal-Assemblea Ġenerali. L-Osservaturi għandhom ikunu soġġetti għal tariffa annwali skont l-Artikolu 12(6) tal-Istatuti u skont l-Anness 4. Osservatur jista' jkun rappreżentat minn entità pubblika, inkluż reġjuni, jew minn entitajiet privati b'missjoni ta' servizz pubbliku. L-Osservaturi u l-entitajiet rappreżentanti tagħhom huma elenkati fl-Anness 2, li għandu jiġi aġġornat mill-EMBRC-ERIC. Stati Membri, pajjiżi assoċjati, pajjiżi terzi jew Organizzazzjonijiet Intergovernattivi li jkunu jixtiequ japplikaw għall-istatus ta' Osservatur għandhom jibagħtu talba bil-miktub bl-Ingliż lid-Direttur Eżekuttiv. L-ammissjoni ta' Osservaturi għandha tkun soġġetta għal deċiżjoni tal-Assemblea Ġenerali, f'konformità mal-Artikolu 15(9) tal-Istatuti. Id-Direttur Eżekuttiv għandu jinforma lill-applikant dwar l-ammissjoni, u dwar il-kundizzjonijiet marbuta magħha, jew dwar ir-rifjut tal-ammissjoni, bil-miktub. L-istatus ta' Osservatur għandu jintemm wara l-perjodu stabbilit fl-Artikolu 10(1) tal-Istatuti, wara l-adeżjoni bħala Membru kif previst skont l-Artikolu 7 tal-Istatuti. Osservatur jista' jitkeċċa jekk jikser l-obbligazzjonijiet tiegħu skont dawn l-Istatuti, u jekk jonqos milli jirrettifika dak il-ksur fi żmien 60 jum minn meta jirċievi notifika bil-miktub mid-Direttur Eżekuttiv, jew jekk jikkawża, jew joħloq theddida li jikkawża, interruzzjoni serja fl-operat tal-EMBRC-ERIC kif definit minn riżoluzzjoni tal-Assemblea Ġenerali f'konformità mal-Artikolu 15(10) tal-Istatuti. Deċiżjoni biex jitkeċċa Osservatur għandha tittieħed wara li l-Osservatur rilevanti jingħata l-opportunità li jikkontesta dik id-deċiżjoni u jippreżenta d-difiża tiegħu quddiem l-Assemblea Ġenerali. L-Assemblea Ġenerali għandha tagħti dettalji dwar il-modalitajiet għall-implimentazzjoni ta' din id-dispożizzjoni fir-Regoli tal-Operat. L-Osservaturi li jirtiraw jew li l-istatus tagħhom ta' Osservatur jiġi terminat ma għandux ikollhom dritt għal restituzzjoni jew għal rimborż ta' kwalunkwe kontribuzzjonijiet li jkunu saru, u lanqas ma għandu jkollhom id-dritt għal pretensjoni tal-assi tal-EMBRC-ERIC. L-istatus ta' Osservatur jista' jiġġedded darbtejn, soġġett għal talba bil-miktub u għal deċiżjoni skont kif previst fl-Artikolu 10(6) tal-Istatuti. Ir-riżorsi tal-EMBRC-ERIC għandhom jiġu deċiżi mill-Assemblea Ġenerali u jistgħu jikkonsistu minn: kontribuzzjonijiet tal-Membri u tal-Osservaturi skont l-Artikolu 12 tal-Istatuti; dħul minn servizzi u minn Drittijiet ta' Proprjetà Intellettwali; għotjiet u riżorsi oħra fi ħdan limiti u skont termini approvati mill-Assemblea Ġenerali; kif ukoll kwalunkwe kontribuzzjonijiet oħra, bħal donazzjonijiet, li jkunu approvati mill-Assemblea Ġenerali. Il-Membru Ospitanti għandu jipprovdi l-Primjum tal-Pajjiż Ospitanti skont kif stabbilit fl-Anness 5. Il-Membri, l-Osservaturi u l-Organizzazzjonijiet Intergovernattivi għandhom jagħtu kontribuzzjonijiet annwali lill-EMBRC-ERIC. Il-livell ta' kontribuzzjoni tal-Membri, l-Osservaturi u l-Organizzazzjonijiet Intergovernattivi għandu jiġi stabbilit għal Ċiklu Baġitarju ta' 5 snin u għandu jiġi approvat mill-Assemblea Ġenerali, skont il-proċeduri stabbiliti fl-Artikoli 15(9)(c) u 15(9)(d) tal-Istatuti, u fl-Anness 4. Kontribuzzjonijiet in natura għandhom jiġu kkunsidrati biss meta jsiru fil-forma ta' kontribuzzjoni effettiva u kwantifikabbli lill-EMBRC-ERIC, inkluż persunal sekondat lill-EMBRC-ERIC, u bl-approvazzjoni tal-Assemblea Ġenerali. L-Assemblea Ġenerali għandha tapprova, f'konformità mal-Artikolu 15(10) tal-Istatuti, is-sistema kontabilistika, u r-regoli għall-aċċettazzjoni ta' kontribuzzjonijiet in natura u għall-valutazzjoni tal-valur tagħhom. Il-kontribuzzjonijiet għandhom isiru fil-munita tal-Membru Ospitanti. Il-valur ta' kwalunkwe kontribuzzjoni in natura għandu jiġi kkunsidrat meta jiġu kkalkulati l-kontribuzzjonijiet monetarji mogħtija matul l-istess perjodu ta' żmien, sabiex jiġu kkalkulati (i) l-ammont totali ta' kontribuzzjonijiet mogħtija matul is-sena kkonċernata; u (ii) il-proporzjonijiet speċifiċi mogħtija minn kull Membru fl-ammont totali ta' kontribuzzjonijiet. L-Osservaturi għandhom ikunu soġġetti għal 50 % tat-tariffa annwali tal-Membri fil-forma ta' kontribuzzjoni monetarja abbażi tal-prinċipji u tal-metodu tal-kalkolu pprovduti fl-Anness 4. Il-livell ta' kontribuzzjoni ta' Osservatur ma jistax jiġi modifikat b'mod unilaterali mill-EMBRC-ERIC. Is-sena finanzjarja tal-EMBRC-ERIC għandha tkun sena kalendarja. Il-punti kollha tad-dħul u n-nefqa tal-EMBRC-ERIC għandhom jiġu inklużi fl-istimi li jsiru għal kull sena finanzjarja u għandhom jiddaħħlu fil-baġit. L-Assemblea Ġenerali għandha tiżgura li r-riżorsi tal-EMBRC-ERIC jintużaw skont il-prinċipji tal-ġestjoni finanzjarja tajba. Il-baġit għandu jkun stabbilit u implimentat u l-kontijiet jiġu ppreżentati f'konformità mal-prinċipju tat-trasparenza. Il-kontijiet tal-EMBRC-ERIC għandhom jiġu awditjati kull sena, u għandhom ikunu akkumpanjati minn rapport dwar il-ġestjoni baġitarja u finanzjarja għas-sena finanzjarja preċedenti. L-Assemblea Ġenerali għandha tapprova l-ħatra u d-durata ta' awditur estern u għandha tapprova l-kontijiet awditjati u r-rapport dwar il-ġestjoni baġitarja u finanzjarja għas-sena finanzjarja preċedenti fi żmien sitt xhur mit-tmiem ta' kull sena finanzjarja. L-EMBRC-ERIC għandu jkun soġġett għar-rekwiżiti tad-dritt applikabbli fir-rigward tat-tħejjija, tar-reġistrar, tal-awditjar u tal-pubblikazzjoni tal-kontijiet. L-Assemblea Ġenerali għandha tkun il-korp ta' tmexxija tal-EMBRC-ERIC, li għandu jikkonsisti minn delegati tal-Membri u minn Osservaturi. L-Assemblea Ġenerali għandha tiddeċiedi dwar kwalunkwe kwistjonijiet li huma meħtieġa biex titwettaq il-missjoni tal-EMBRC-ERIC. L-Assemblea Ġenerali għandha tiltaqa' mill-inqas darba fis-sena, u għandha tkun responsabbli għas-superviżjoni ġenerali tal-istrateġija, tal-governanza u tal-iżvilupp xjentifiku tal-EMBRC-ERIC. Il-President tal-Assemblea Ġenerali għandu jlaqqa' l-Assemblea Ġenerali. Laqgħa tal-Assemblea Ġenerali tista' tintalab minn maġġoranza tal-Membri. Kull Membru u kull Osservatur tal-EMBRC-ERIC għandu jipparteċipa fil-laqgħat tal-Assemblea Ġenerali b'massimu ta' żewġ delegati, awtorizzati b'mod debitu minn qabel għal dan l-għan permezz ta' ittra indirizzata lill-President tal-Assemblea Ġenerali. Kull Membru u kull Osservatur għandu jaħtar żewġ delegati: xjentist wieħed, amministratur wieħed, skont termini li jiġu deċiżi minn dak il-Membru jew Osservatur. Kull delegat għandu jinħatar għal perjodu ta' żmien skont ir-Regoli tal-Operat, u għandu jitneħħa mill-kariga tiegħu mill-Membru jew mill-Osservatur rilevanti permezz ta' ittra indirizzata lill-President tal-Assemblea Ġenerali. L-Assemblea Ġenerali għandha teleġġi President u żewġ Viċi Presidenti, minn fost id-delegazzjonijiet tal-Membri. Viċi President minnhom għandu jissostitwixxi lill-President fl-assenza tiegħu/tagħha u fil-każ ta' kunflitt ta' interess. Il-President u l-Viċi Presidenti għandhom jiġu eletti għal perjodu ta' mhux aktar minn sentejn. L-elezzjoni mill-ġdid għandha tkun permessa darba għal perjodu ieħor ta' mhux aktar minn sentejn. L-Assemblea Ġenerali tista' tistabbilixxi Korpi Sussidjarji, li l-okkorrenza u r-responsabbiltajiet tagħhom għandhom ikunu stabbiliti fir-Regoli tal-Operat. Fil-laqgħat tal-Assemblea Ġenerali għandu jitqies li jkun intlaħaq kworum jekk 2/3 tal-Membri jkunu rappreżentati fil-laqgħa, jiġifieri jekk jattendu personalment, permezz tat-telefon, permezz ta' vidjokonferenza jew permezz ta' mezzi prattiċi oħra kif determinati fir-Regoli tal-Operat. Il-Membri jistgħu jiġu rappreżentati u jistgħu jivvotaw bi prokura, soġġett għal prokura miktuba b'mod debitu, b'limitu ta' żewġ Membri rappreżentati għal kull Membru preżenti. L-Assemblea Ġenerali għandha tagħmel ħilitha kollha biex tilħaq kunsens rigward id-deċiżjonijiet kollha. Jekk ma jintlaħaqx kunsens, għandu jkun meħtieġ li maġġoranza sempliċi ta' Membri preżenti jew rappreżentati jieħdu deċiżjoni, għajr għal deċiżjonijiet imsemmija fl-Artikolu 15(9) u 15(10) tal-Istatuti. Il-kwistjonijiet li ġejjin għandhom ikunu deċiżi b'mod unanimu mill-Membri, kemm jekk ikunu preżenti kif ukoll jekk ikunu rappreżentati: L-istralċ tal-EMBRC-ERIC; Il-proposti għall-ammissjoni, l-adeżjoni, ir-rifjut u t-terminazzjoni ta' Membri, Osservaturi u ta' Organizzazzjonijiet Intergovernattivi, soġġetti għad-dispożizzjonijiet stabbiliti fl-Artikoli 9 u 11 tar-Regolament ERIC, skont l-Artikolu 12(1) u 12(2) tal-Istatuti. Il-lista tal-Membri u tal-Osservaturi fl-Annessi 1 u 2 għandha tiġi aġġornata mid-Direttur Eżekuttiv; Il-proposti għall-adeżjoni, ir-rifjut u t-terminazzjoni ta' Organizzazzjonijiet Intergovernattivi u tal-kontribuzzjonijiet tagħhom, li għandhom jiġu deċiżi fuq il-bażi ta' każ b'każ skont l-Artikolu 12(1) u 12(2) tal-Istatuti; Iċ-Ċiklu Baġitarju b'kontribuzzjonijiet tal-Membri u tal-Osservaturi u tal-Organizzazzjonijiet Intergovernattivi. Meta deċiżjoni dwar iċ-Ċiklu Baġitarju u l-kontribuzzjonijiet ma tkunx tista' tintlaħaq b'żewġ votazzjonijiet konsekuttivi f'laqgħat separati, id-deċiżjoni għandha tittieħed b'maġġoranza ta' 3/4 permezz tat-tielet votazzjoni li għandha ssir f'laqgħa suċċessiva; Id-determinazzjoni tal-istrateġija ġenerali tal-EMBRC-ERIC; Il-proposti għall-emendar tal-Istatuti. Il-kwistjonijiet li ġejjin huma soġġetti għal maġġoranza ta' 2/3 tal-Membri preżenti jew rappreżentati: L-elezzjoni tal-President u tal-Viċi Presidenti tal-Assemblea Ġenerali; Il-ħatra u t-terminazzjoni tal-ħatra tad-Direttur Eżekuttiv; L-adozzjoni tar-rieżami perjodiku tal-programm xjentifiku, skont l-Artikolu 23 tal-Istatuti; L-adozzjoni tal-kontijiet annwali skont l-Artikolu 13 tal-Istatuti; L-adozzjoni ta' sistema kontabilistika, ta' baġit annwali, u ta' rieżami finanzjarju fuq perjodu ta' żmien medju; L-adozzjoni tal-prinċipji tal-amministrazzjoni finanzjarja tal-EMBRC-ERIC, inkluż il-kontabbiltà tal-kontribuzzjonijiet in natura, l-aċċettazzjoni u l-evalwazzjoni tal-kontribuzzjonijiet in natura skont l-Artikoli 13 u 14 tal-Istatuti; L-adozzjoni tar-Regoli tal-Operat; L-adozzjoni tal-politiki, inkluż il-politika tad-dejta u l-politika tad-disseminazzjoni, skont l-Artikoli 21, 22, 23, 24, 25 u 26 tal-Istatuti; L-adozzjoni tad-deċiżjoni rigward l-involviment fi proġetti u l-approvazzjoni ta' inizjattivi f'isem l-EMBRC-ERIC; Il-politiki tal-Proprjetà Intellettwali skont l-Artikolu 21 tal-Istatuti; L-adozzjoni ta' deċiżjoni dwar id-definizzjoni ta' tfixkil serju kif imsemmi fl-Artikolu 8(2) tal-Istatuti; L-adozzjoni tad-deċiżjonijiet dwar id-definizzjoni tat-termini ta' referenza u ta' ħatra tal-membri tal-Korpi Sussidjarji msemmija fl-Artikolu 19 tal-Istatuti. Id-Direttur Eżekuttiv għandu jkun l-uffiċjal kap eżekuttiv u r-rappreżentant legali tal-EMBRC-ERIC. Id-Direttur Eżekuttiv għandu jinħatar u jingħata l-mandat tiegħu mill-Assemblea Ġenerali. It-termini u l-kundizzjonijiet tal-ħatra huma deskritti fir-Regoli tal-Operat. Bħala parti mir-rwol tiegħu, id-Direttur Eżekuttiv għandu: Jirrappreżenta lill-EMBRC-ERIC; Jipproponi deċiżjonijiet strateġiċi, teknikċi, xjentifiċi, legali, baġitarji u amministrattivi lill-Assemblea Ġenerali; Ikun responsabbli għat-tmexxija u għall-amministrazzjoni tal-EMBRC-ERIC; Ikun responsabbli għat-tħejjija u l-implimentazzjoni tad-deċiżjonijiet u l-programmi adottati mill-Assemblea Ġenerali; Ikun responsabbli għall-amministrazzjoni u l-ġestjoni ta' kuljum tal-EMBRC-ERIC, li jinkludu t-tmexxija tas-Segretarjat u l-ħatra tal-persunal tiegħu; Ikun responsabbli għall-koordinazzjoni tal-portafoll tal-proġetti u l-inizjattivi; Ikun responsabbli biex jiżgura li l-Kumitat tan-Nodi, in-Nodi u/jew l-Operaturi joperaw skont it-termini ta' referenza previsti fl-FLS, fir-Regoli tal-Operat u fl-Artikolu 17 tal-Istatuti; Jipproponi punti għall-aġenda tal-laqgħat tal-Assemblea Ġenerali; Jipprepara r-rapport annwali tal-attività u jippreżentah lill-Assemblea Ġenerali għall-approvazzjoni, kif deskritt fl-Artikoli 13 u 20 tal-Istatuti; Jipproponi u jorganizza l-laqgħat tal-Bord Konsultattiv dwar ix-Xjenza u l-Innovazzjoni tal-EMBRC-ERIC għall-evalwazzjoni tal-programm xjentifiku skont l-Artikolu 23 tal-Istatuti; Jipproponi u jorganizza l-laqgħat tal-Bord għall-Etika tal-EMBRC-ERIC għall-Politika tal-Etika skont l-Artikolu 26 tal-Istatuti; Jorganizza u jiżviluppa l-istrateġija tal-EMBRC-ERIC dwar il-kollaborazzjoni ma' infrastrutturi ta' riċerka oħrajn; Jevalwa u jintervista lil dawk li jkunu jixtiequ jsiru Membri jew Osservaturi ġodda sabiex jipproponi l-ammissjoni tagħhom fl-EMBRC-ERIC; Jippresjedi l-Kumitat tan-Nodi u jiddelega lir-rappreżentanti tal-Kumitat tan-Nodi biex jiġi żgurat li d-deċiżjonijiet tal-EMBRC-ERIC jiġu implimentati f'kull Nodu tal-EMBRC; Filwaqt li jsegwi l-istrateġija u l-għanijiet ta' żvilupp definiti mill-Assemblea Ġenerali, għandu jimplimenta l-proġetti u jeżegwihom f'konformita mal-missjoni tal-EMBRC-ERIC; Fl-ewwel kwart ta' kull Sena Finanzjarja, id-Direttur Eżekuttiv għandu, b'mod partikolari, jipprovdi lill-Assemblea Ġenerali b'rendikont tas-sena finanzjarja preċedenti, awditjata skont l-Artikolu 13 tal-Istatuti. Id-dettalji ta' dak ir-rendikont għandhom jiġu stabbiliti fir-Regoli tal-Operat. Sal-aħħar ta' Novembru, kif stabbilit fir-Regoli tal-Operat, id-Direttur Eżekuttiv għandu jipprovdi lill-Assemblea Ġenerali b'dawn li ġejjin: rapport dwar il-ħidma li tkun saret matul is-sena; abbozz tal-programm ta' ħidma għas-sena li jmiss; il-baġit previst għas-Sena Finanzjarja li jmiss. F'kull ħin, id-Direttur Eżekuttiv għandu jkun intitolat li jistabbilixxi gruppi ta' ħidma bħala appoġġ għall-attivitajiet tad-Direttur Eżekuttiv skont ir-Regoli tal-Operat. Il-Kumitat tan-Nodi għandu jikkonsisti minn rappreżentant wieħed għal kull Nodu, li għandu jiġi maħtur mill-Operaturi tagħhom. Il-Kumitat tan-Nodi għandu jkun ippresjedut mid-Direttur Eżekuttiv, bl-appoġġ ta' viċi president elett b'maġġoranza sempliċi fost il-membri tiegħu. Il-Kumitat tan-Nodi għandu jkun delegat mid-Direttur Eżekuttiv sabiex jiżgura li d-deċiżjonijiet tal-EMBRC-ERIC jiġu implimentati f'kull Nodu tal-EMBRC. Fir-rigward tal-konsistenza, il-koerenza u l-istabbiltà tas-servizzi tal-infrastruttura, u fir-rigward tal-koordinazzjoni, il-proċeduri, l-għodod u l-prattiki fin-Nodi, il-Kumitat tan-Nodi għandu jippreżenta proposti sabiex jittejbu l-kwalità u l-effiċjenza tas-servizzi mwassla fin-Nodi. Il-Kumitat tan-Nodi għandu jopera skont it-termini ta' referenza stabbiliti fir-Regoli tal-Operat. Il-Kumitat tan-Nodi għandu jkollu rwol ta' appoġġ għad-Direttur Eżekuttiv, mingħajr setgħa eżekuttiva. L-Uffiċjali ta' Kollegament għandhom jaġixxu taħt ir-responsabbiltà tad-diretturi tan-Nodi; ir-rwol tagħhom għandu jiġi deskritt b'mod sħiħ fir-Regoli tal-Operat, u s-servizzi tagħhom għandhom ikunu marbuta b'FLS. Is-Segretarjat għandu jipprovdi, taħt ir-responsabbiltà tad-Direttur Eżekuttiv, il-ġestjoni u l-amministrazzjoni ġenerali tal-EMBRC-ERIC, inklużi s-servizzi ta' appoġġ li ġejjin: Għajnuna lid-Direttur Eżekuttiv fl-implimentazzjoni tal-programm ta' ħidma tal-EMBRC-ERIC; Punt ċentrali għall-komunikazzjoni mal-partijiet ikkonċernati u koordinazzjoni tan-Nodi; Koordinazzjoni ta' attivitajiet li jinvolvu aktar minn Nodu wieħed, inklużi attivitajiet ta' żvilupp konġunti u skambji ta' persunal; L-organizzazzjoni tal-laqgħat kollha ta' governanza u ġestjoni; L-amministrazzjoni u l-ġestjoni tal-portal ta' aċċess mill-Utenti; Il-ġestjoni tal-attivitajiet tal-EMBRC-ERIC, inkluża l-infrastruttura elettronika; Il-promozzjoni, il-komunikazzjoni u l-kummerċjalizzazzjoni għall-EMBRC-ERIC. Is-Segretarjat għandu jirrapporta lid-Direttur Eżekuttiv. Il-Korpi Sussidjarji tal-EMBRC-ERIC għandhom jinkludu Bord dwar ix-Xjenza u l-Innovazzjoni, Bord għall-Etika u Korpi Sussidjarji oħra li jistgħu jiġu stabbiliti mill-Assemblea Ġenerali. Il-kompożizzjoni u t-termini ta' referenza tal-Korpi Sussidjarji għandhom jiġu approvati mill-Assemblea Ġenerali f'konformità mal-Artikolu 15(10) tal-Istatuti, u għandhom jiġu deskritti b'mod aktar dettaljat fir-Regoli tal-Operat. Kull Korp Sussidjarju għandu jiltaqa' mill-inqas darba fis-sena. L-Assemblea Ġenerali tista' titlob lill-President tal-Korp Sussidjarju biex jorganizza laqgħat, bl-għan li tikkunsidra u tagħmel rakkomandazzjonijiet dwar kwistjonijiet li jenħtieġ li ssolvi. L-EMBRC-ERIC għandu jipproduċi rapport annwali tal-attività, li jinkludi fih, b'mod partikolari, l-aspetti xjentifiċi, operazzjonali u finanzjarji tal-attivitajiet tiegħu. Ir-rapport għandu jiġi approvat mill-Assemblea Ġenerali u jiġi trażmess lill-Kummissjoni u lill-awtoritajiet pubbliċi rilevanti fi żmien sitt xhur mit-tmiem tas-sena finanzjarja korrispondenti. Dan ir-rapport għandu jkun disponibbli għall-pubbliku. L-EMBRC-ERIC għandu jinforma lill-Kummissjoni dwar kwalunkwe ċirkostanzi li jheddu li jipperikolaw serjament l-eżistenza tal-EMBRC-ERIC jew li jfixklu serjament it-twettiq b'suċċess tal-kompiti tal-EMBRC-ERIC, jew li jimpedixxu lill-EMBRC-ERIC milli jissodisfa r-rekwiżiti stabbiliti fir-Regolament ERIC. Wara li jikkonsulta l-Bord Konsultattiv dwar ix-Xjenza u l-Innovazzjoni, id-Direttur Eżekuttiv għandu jħejji l-Politika dwar id-Drittijiet tal-Proprjetà Intellettwali tal-EMBRC-ERIC li tittratta l-identifikazzjoni, l-allokazzjoni, il-protezzjoni, il-ġestjoni u l-manutenzjoni tad-Drittijiet tal-Proprjetà Intellettwali u tal-attivitajiet ta' trasferiment tat-teknoloġija li jirriżultaw minn dawn id-Drittijiet tal-Proprjetà Intellettwali, u għandu jippreżentaha lill-Assemblea Ġenerali għall-approvazzjoni. Il-Politika dwar id-Drittijiet tal-Proprjetà Intellettwali tal-EMBRC-ERIC għandha tirregola d-drittijiet tas-sjieda u tal-użu fi ħdan l-EMBRC-ERIC, u fir-rigward ta' partijiet terzi u sħab kuntrattwali, sabiex ikun żgurat użu ġust u konformi permezz ta' mudelli għal kumpens ġust għall-kontribut intellettwali u għas-sjieda ta' kull parteċipant fl-EMBRC-ERIC. L-ebda dispożizzjoni f'dawn l-Istatuti ma għandha tinftiehem bħala li għandha effett fuq id-Drittijiet tal-Proprjetà Intellettwali u fuq il-politiki dwar id-Drittijiet tal-Proprjetà Intellettwali tal-Operaturi kif stipulati fil-liġijiet u r-regolamenti rilevanti tal-Membri u fil-ftehimiet internazzjonali li għalihom il-Membri huma parti. Id-Drittijiet tal-Proprjetà Intellettwali li jfeġġu, li jinħolqu, li jinkisbu jew li jiġu żviluppati mill-Persunal tal-EMBRC-ERIC għandhom jiġu kkonferiti lill-EMBRC-ERIC u għandhom ikunu proprjetà tiegħu. Il-Politika dwar id-Drittijiet tal-Proprjetà Intellettwali tal-EMBRC-ERIC għandha tiġi adottata mill-Assemblea Ġenerali f'konformità mal-Artikolu 15(10) tal-Istatuti, u għandha tiġi annessa mar-Regoli tal-Operat. Il-politiki tal-EMBRC-ERIC għall-aċċess, dejta u disseminazzjoni dwar kif l-EMBRC-ERIC jipprovdi aċċess għall-portafoll ta' servizzi u ta' pjattaformi ta' riċerka, ekosistemi tal-baħar, riżorsi bijoloġiċi u infrastruttura elettronika għandhom jiġu ppreżentati għall-approvazzjoni lill-Assemblea Ġenerali mid-Direttur Eżekuttiv. L-aċċess għall-EMBRC-ERIC għandu jkun miftuħ għat-tipi kollha ta' utenti, inkluż għal utenti mill-pajjiżi Ewropej u mill-pajjiżi mhux Ewropej kollha, iżda mhux neċessarjament mingħajr ħlas. It-talbiet jgħaddu minn proċess semplifikat li jinvolvi kontrolli dwar l-eliġibbiltà u l-fattibbiltà. Id-deskrizzjoni teknika u xjentifika tal-EMBRC-ERIC tipprovdi aktar dettalji dwar il-kundizzjonijiet għall-aċċess mill-utenti. L-aċċess se jiġi mmonitorjat, u l-livell ta' sodisfazzjon tal-utenti se jitkejjel permezz ta' mekkaniżmu ta' rispons bħala parti minn sistema ta' garanzija tal-kwalità, sabiex l-aċċess u s-servizzi jibqgħu jitjiebu b'mod kontinwu. Il-konsorzju EMBRC-ERIC se jippromwovi l-interoperabbiltà u l-istandardizzazzjoni tal-infrastruttura elettronika sabiex jittratta volumi kbar ta' tipi differenti ta' dejta ġġenerata, u se jiżviluppa jew jadotta protokolli, għarfien espert u għodod approvati mill-komunità għall-ġestjoni tad-dejta. Il-konsorzju EMBRC-ERIC se jippromwovi l-prinċipji ta' sors miftuħ u ta' aċċess miftuħ għad-dejta u se jrawwem it-trasferiment tal-għarfien u d-disseminazzjoni tad-dejta u tal-informazzjoni billi jikkollabora ma' inizjattivi Ewropej eżistenti ta' rilevanza għal dejta ambjentali, dejta bijoloġika u għall-bijoinformatika, bħal ELIXIR u Lifewatch ERIC, kif ukoll ma' repożitorji tad-dejta rikonoxxuti bħal EurOBIS, Emodnet, PANGAEA, GEOSS u COPERNICUS. Il-Politika ta' Aċċess, il-Politika tad-Dejta u l-Politika tad-Disseminazzjoni tal-EMBRC-ERIC għandhom jiġu adottati mill-Assemblea Ġenerali f'konformità mal-Artikolu 15(10) tal-Istatuti, u għandhom jiġu annessi mar-Regoli tal-Operat. Kull tliet snin għandu jsir rieżami xjentifiku tal-attivitajiet, tas-servizzi u tal-pjattaformi tal-EMBRC-ERIC. Dan għandu jiġi kkoordinat mid-Direttur Eżekuttiv, u għandu jiġi ppreżentat lill-Assemblea Ġenerali. Il-Politika ta' Evalwazzjoni Xjentifika tal-EMBRC-ERIC għandha tiġi adottata mill-Assemblea Ġenerali f'konformità mal-Artikolu 15(10) tal-Istatuti, u għandha tiġi annessa mar-Regoli tal-Operat. Il-konsorzju EMBRC-ERIC għandu jkun impjegatur li jħaddan politika ta' opportunitajiet indaqs. Il-proċeduri tal-għażla tal-applikanti għall-pożizzjonijiet bħala persunal tal-EMBRC-ERIC għandhom ikunu trasparenti u nondiskriminatorji, filwaqt li għandhom jirrispettaw l-opportunitajiet indaqs. Il-kuntratti tal-impjieg għandhom ikunu konformi mal-liġijiet u r-regolamenti nazzjonali applikabbli tal-pajjiż li fih il-persunal iwettaq l-attivitajiet tiegħu. Il-konsorzju EMBRC-ERIC għandu jirreklama l-pożizzjonijiet vakanti kollha u għandu jiffissa perjodu ta' żmien xieraq biex jirċievi l-applikazzjonijiet. Il-konsorzju EMBRC-ERIC ma għandu joffri l-ebda pożizzjoni lil ebda applikant qabel jiskadi l-perjodu ta' żmien imsemmi hawn fuq. Il-Politika tal-Impjiegi għandha tiġi adottata mill-Assemblea Ġenerali, u wara għandha tiġi annessa mar-Regoli tal-Operat u tiġi ppubblikata fuq is-sit web tal-EMBRC-ERIC. Il-Politika tal-Impjiegi hija rregolata mil-liġijiet tal-Membru Ospitanti. Id-Direttur Eżekuttiv għandu jħejji regoli dettaljati dwar il-proċeduri u l-kriterji tal-akkwist, li jridu jiġu approvati mill-Assemblea Ġenerali f'konformità mal-Artikolu 15(10) tal-Istatuti. Il-politika tal-akkwist tal-EMBRC-ERIC għandha tirrispetta l-prinċipji tat-trasparenza, tal-proporzjonalità, tar-rikonoxximent reċiproku, tat-trattament ugwali, tal-kompetizzjoni u tan-nondiskriminazzjoni. Skont il-Politika tal-Akkwist tal-EMBRC-ERIC, l-EMBRC-ERIC għandu jagħmel il-proċeduri tiegħu ta' sottomissjoni ta' offerti għal prodotti u servizzi, u l-proċeduri tiegħu għall-akkwist u għall-pubblikazzjoni ta' sejħiet għall-offerti skont il-leġiżlazzjoni tal-Unjoni, disponibbli fuq is-sit web tal-EMBRC-ERIC. Il-Politika tal-Akkwist tal-EMBRC-ERIC għandha tiġi adottata mill-Assemblea Ġenerali f'konformità mal-Artikolu 15(10) tal-Istatuti, u għandha tiġi annessa mar-Regoli tal-Operat. Il-konsorzju EMBRC-ERIC għandu jadotta Politika tal-Etika, li għandha tiġi segwita waqt l-attivitajiet tiegħu. Il-konsorzju EMBRC-ERIC għandu jagħmel ħiltu biex jiffaċilita għall-utenti l-aċċess għal u l-provvista ta' materjal bijoloġiku u ġenetiku tal-baħar miġbur fi ħdan is-sovranità tal-pajjiżi tal-Unjoni jew barra t-territorji tal-Unjoni u f'konformità mal-oqfsa legali internazzjonali, Ewropej u nazzjonali dwar l-aċċess u l-qsim tal-benefiċċji, kif ukoll l-użu etiku tal-annimali għal sperimentazzjoni xjentifika, filwaqt li jsegwi l-Politika tiegħu dwar id-Drittijiet tal-Proprjetà Intellettwali. Il-konsorzju EMBRC-ERIC se jagħmel ħiltu biex jassisti lill-utenti u lin-Nodi biex jimxu b'mod konformi mad-diversi oqfsa legalment vinkolanti u mal-Politika tiegħu dwar id-Drittijiet tal-Proprjetà Intellettwali. Il-Politika tal-Etika tal-EMBRC-ERIC għandha tiġi adottata mill-Assemblea Ġenerali f'konformità mal-Artikolu 15(10) tal-Istatuti, u għandha tiġi annessa mar-Regoli tal-Operat. Il-konsorzju EMBRC-ERIC għandu jiġi stabbilit għal perjodu iniżjali li jiskadi fil-31 ta' Diċembru 2040. Mingħajr preġudizzju għall-Artikolu 8 tal-Istatuti, l-EMBRC-ERIC għandu jkompli jeżisti għal perjodi suċċessivi ta' ħames snin wara li jiskadi l-perjodu inizjali, soġġett għal deċiżjoni tal-Assemblea Ġenerali skont l-Artikolu 15(9) tal-Istatuti. L-istralċ tal-EMBRC-ERIC għandu jseħħ wara deċiżjoni f'dan ir-rigward mill-Assemblea Ġenerali, f'konformità mal-Artikolu 15(9) tal-Istatuti. Id-Direttur Eżekuttiv, fi żmien għaxart ijiem, għandu jinnotifika lill-Kummissjoni bil-miktub dwar: id-deċiżjoni ta' stralċ meħuda mill-Assemblea Ġenerali; kif ukoll l-għeluq tal-proċedura ta' stralċ. Mingħajr preġudizzju għall-Artikolu 9 tal-Istatuti, l-assi u l-obbligazzjonijiet li għad jista' jkun fadal wara li jsir il-ħlas tal-assi jew tad-djun tal-EMBRC-ERIC għandhom jitqassmu fost il-Membri b'mod proporzjonat skont il-kontribut akkumulat tagħhom lejn l-EMBRC-ERIC fil-ħin tax-xoljiment. Il-proposti għall-emendi għall-Istatuti adottati mill-Assemblea tal-Membri għandhom jiġu sottomessi lill-Kummissjoni skont l-Artikolu 11 tar-Regolament. L-Istatuti għandhom jinżammu aġġornati mid-Direttur Eżekuttiv. L-Istatuti għandhom ikunu disponibbli għall-pubbliku fuq is-sit web tal-EMBRC-ERIC u fis-sede statutorja tiegħu. Il-lingwa operattiva tal-EMBRC-ERIC għandha tkun il-lingwa Ingliża, li għandha tintuża għall-finijiet uffiċjali kollha, għall-komunikazzjoni interna uffiċjali kollha u, sa fejn possibbli u sakemm ma jkunx prattikabbli mod ieħor, għall-korrispondenza kollha ta' kuljum. Għall-komunikazzjonijiet bejn l-EMBRC-ERIC u l-amministrazzjoni tiegħu tista' tintuża l-lingwa tal-Membru Ospitanti. Il-Membri u l-Osservaturi għandhom kemm jista' jkun jippruvaw isolvu b'mod amikevoli kwalunkwe tilwim li jista' jirriżulta mill-interpretazzjoni jew mill-applikazzjoni ta' dawn l-Istatuti. Il-Qorti tal-Ġustizzja tal-Unjoni Ewropea għandu jkollha l-ġuriżdizzjoni fuq il-litigazzjoni kollha fost il-Membri u l-Osservaturi fir-rigward tal-EMBRC-ERIC, bejn il-Membri, l-Osservaturi u l-EMBRC-ERIC u fuq kwalunkwe litigazzjoni li għaliha l-Unjoni Ewropea tkun parti. Il-liġijiet tal-Unjoni Ewropea dwar il-ġuriżdizzjoni għandhom japplikaw għat-tilwim bejn EMBRC-ERIC u partijiet terzi. F'każijiet li ma jkunux koperti mil-liġijiet tal-Unjoni Ewropea, il-liġijiet tal-Membru Ospitanti għandhom jiddeterminaw il-ġuriżdizzjoni kompetenti għar-riżoluzzjoni ta' tilwim ta' dan it-tip. Dejta tal-PDG għall-pajjiżi tal-UE u n-Norveġja meħuda mid-dejta annwali tal-Eurostat għall-2014 Dejta dwar il-PDG għall-Iżrael meħuda minn dejta annwali tal-Bank Dinji għall-2014 Skambju ta' dejta dwar il-PDG tal-Iżrael minn USD għal EUR ikkalkulat skont ir-rati tal-kambju USD/EUR tal-Bank Ċentrali Ewropew tal-31 ta' Diċembru 2014. Dan l-avviż jikkonċerna l-impriżi li ġejjin: ELG Haniel GmbH ("ELG Haniel", il-Ġermanja); ELG Haniel u Iberinox jakkwistaw, fis-sens tal-Artikolu 3(1)(b) u 3(4) tar-Regolament dwar l-Għaqdiet, il-kontroll konġunt tal-JV. Il-konċentrazzjoni hija mwettqa permezz ta' xiri ta' ishma. L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt: